Document ID: /fineweb-2-swissfilter-quality_10-filterrobots/filtered/02038.jsonl.gz/6305

Augment dal pais maximal permess sin vias chantunalas da colliaziun
Suenter che la via da Haldenstein è vegnida renovada tranter la punt dal Rain a Haldenstein e la fin da la via chantunala, po il pais maximal permess vertent da 18 tonnas ussa vegnir auzà sin da nov 32 tonnas. Supplementarmain èn permess da nov camiuns cun chars annexs fin 10 tonnas.
Medemamain ha la Regenza approvà l'adattaziun da las valurs maximalas admessas per la via da Tràn. Suenter che la renovaziun dal traject tranter la baselgia refurmada e la fin da la via chantunala è terminada, po quest traject vegnir charrà da nov cun in pais maximal da 32 tonnas (fin ussa 18 tonnas) e cun ina ladezza maximala da 2,55 meters (fin ussa 2,3 meters). Las mesiras entran en vigur cun l'adattaziun da la signalisaziun correspundenta.
Foto 1: via da Tràn, Foto 2: via da Haldenstein